b'\n_START_ARTICLE_\nJagged Little Pill\n_START_SECTION_\nIstorija\n_START_PARAGRAPH_\n1993 metais, pasibaigus kontraktui su \xe2\x80\x9eMCA Records\xe2\x80\x9c, Alanis Morissette persikraust\xc4\x97 i\xc5\xa1 Otavos \xc4\xaf Toront\xc4\x85. \xc4\x8cia ji m\xc4\x97gino bendradarbiauti su \xc4\xafvairiais muzikantais bei dain\xc5\xb3 tekst\xc5\xb3 autoriais, ta\xc4\x8diau norimo rezultato pasiekti nepavyko. Atvykusi \xc4\xaf Los And\xc5\xbeel\xc4\x85, ji susipa\xc5\xbeino su prodiuseriu ir dain\xc5\xb3 autoriumi Glenu Ballardu. Pirmieji judviej\xc5\xb3 muzikiniai bandymai vyko Ballardo nam\xc5\xb3 studijoje, San Fernando sl\xc4\x97nyje, Kalifornijoje, o pirmoji \xc4\xafra\xc5\xa1yta kompozicija vadinosi \xe2\x80\x9eThe Bottom Line\xe2\x80\x9c. Ta\xc4\x8diau tikruoju post\xc5\xabmiu tapo daina \xe2\x80\x9ePerfect\xe2\x80\x9c, kuriai sukurti ir \xc4\xafra\xc5\xa1yti pakako dvide\xc5\xa1imties minu\xc4\x8di\xc5\xb3._NEWLINE_Tuo metu, vie\xc5\xa1int Los And\xc5\xbeele, Alanis tapo ginkluoto apipl\xc4\x97\xc5\xa1imo gatv\xc4\x97je auka ir d\xc4\x97l \xc5\xa1io \xc4\xafvykio v\xc4\x97liau prasid\xc4\x97jusi\xc5\xb3 pasikartojan\xc4\x8di\xc5\xb3 panikos priepuoli\xc5\xb3 net kreip\xc4\x97si \xc4\xaf psicholog\xc4\x85. Nors, anot jos, gydymas nebuvo s\xc4\x97kmingas, tai pad\xc4\x97jo susikoncentruoti ties asmenin\xc4\x97mis problemomis ir i\xc5\xa1reik\xc5\xa1ti emocijas dain\xc5\xb3 tekstais. Pirmuosiuose, demo \xc4\xafra\xc5\xa1uose 1994 metais, dalyvavo tik Alanis ir Ballardas, kurie ir grojo visais instrumentais. Sesija vyko Ballardo nam\xc5\xb3 studijoje, jie \xc4\xafra\xc5\xa1in\xc4\x97jo vien\xc4\x85 dain\xc4\x85 per dien\xc4\x85, o vokalo partijos buvo \xc4\xafra\xc5\xa1ytos i\xc5\xa1 vieno arba dviej\xc5\xb3 m\xc4\x97ginim\xc5\xb3. Pirmas k\xc5\xabrinys, kur\xc4\xaf jie pristat\xc4\x97 \xe2\x80\x9eA&R\xe2\x80\x9c \xc4\xafra\xc5\xa1\xc5\xb3 kompanijos atstovams, buvo daina \xe2\x80\x9ePerfect\xe2\x80\x9c, kurioje Ballardas akompanavo Alanis balsui tik akustine gitara.\n_START_SECTION_\nI\xc5\xa1leidimas\n_START_PARAGRAPH_\nAlbumas pasirod\xc4\x97 prekyboje 1995 met\xc5\xb3 bir\xc5\xbeel\xc4\xaf. \xc4\xaera\xc5\xa1\xc5\xb3 kompanija \xe2\x80\x9eMaverick\xe2\x80\x9c bei vadybininkas Scottas Welhas netur\xc4\x97jo dideli\xc5\xb3 ambicij\xc5\xb3, ir buvo tikimas album\xc4\x85 i\xc5\xa1platinti 250 000 tira\xc5\xbeu. Jis debiutavo Billboard 200 album\xc5\xb3 s\xc4\x85ra\xc5\xa1o 113 vietoje. Ta\xc4\x8diau situacija pasikeit\xc4\x97 radijo stotims prad\xc4\x97jus transliuoti pirm\xc4\x85j\xc4\xaf singl\xc4\x85 \xe2\x80\x9eYou Oughta Know\xe2\x80\x9c, netrukus MTV kanalui\xc2\xa0\xe2\x80\x93 nuolatos rodyti dainos vaizdo klip\xc4\x85. Susidom\xc4\x97jim\xc4\x85 k\xc4\x97l\xc4\x97 ir dainos herojaus prototipas, buv\xc4\x99s Alanis draugas aktorius Daveas Coulier. Tokio \xc5\xa1urmulio pakako, kad albumas imt\xc5\xb3 kilti topuose auk\xc5\xa1tyn. Kiti du singlai buvo \xe2\x80\x9eHand in My Pocket\xe2\x80\x9c ir \xe2\x80\x9eIronic\xe2\x80\x9c, tap\xc4\x99s did\xc5\xbeiausiu Morissette hitu. Kiti du k\xc5\xabriniai \xe2\x80\x9eYou Learn\xe2\x80\x9c ir \xe2\x80\x9eHead Over Feet\xe2\x80\x9c leido albumui i\xc5\xa1silaikyti Billboard 200 s\xc4\x85ra\xc5\xa1uose ilgiau negu metus. Paskutinis albumo singlas JAV buvo \xe2\x80\x9eAll I Really Want\xe2\x80\x9c, o Europoje \xe2\x80\x9eYou Learn\xe2\x80\x9c buvo i\xc5\xa1leistas anks\xc4\x8diau negu \xe2\x80\x9eIronic\xe2\x80\x9c._NEWLINE_Alanis muzikinio stiliaus pasikeitimas buvo sutiktas su nepasitik\xc4\x97jimu, nuolatos primenant pirmuosius jos pop stiliaus \xc4\xafra\xc5\xa1us, taip pat kritikuotas bendradarbiauvimas su Ballardu. Albumas buvo nominuotas 6 \xe2\x80\x9eGrammy\xe2\x80\x9c apdovanojimams 1996 metais ir dar dviem 1997. Koncertin\xc4\x97s gastrol\xc4\x97s, prasid\xc4\x97jusios ma\xc5\xbeose koncert\xc5\xb3 sal\xc4\x97se, truko 18 m\xc4\x97nesi\xc5\xb3 ir baig\xc4\x97si pasirodymais didel\xc4\x97se arenose._NEWLINE_2005 metais pasirod\xc4\x97 akustin\xc4\x97 \xc5\xa1io albumo versija \xe2\x80\x9eJagged Little Pill Acoustic\xe2\x80\x9c, pa\xc5\xbeyminti de\xc5\xa1imt\xc4\x85sias originalios versijos pasirodymo metines.\n_START_SECTION_\n\xe2\x80\x9eAll I Really Want\xe2\x80\x9c\n_START_PARAGRAPH_\nSinglas i\xc5\xa1leistas 1995 met\xc5\xb3 gruod\xc4\xaf JAV, 1996 met\xc5\xb3 gruod\xc4\xaf\xc2\xa0\xe2\x80\x93 Jungtin\xc4\x97je Karalyst\xc4\x97je ir 1997 met\xc5\xb3 vasar\xc4\xaf\xc2\xa0\xe2\x80\x93 Australijoje. \xc5\xa0iai dainai nebuvo kurtas vaizdo klipas._NEWLINE_2006 met\xc5\xb3 koncertinio turo metu \xc5\xa1ia daina Alanis Morissette prad\xc4\x97davo daugel\xc4\xaf pasirodym\xc5\xb3.\n_START_SECTION_\n\xe2\x80\x9eYou Oughta Know\xe2\x80\x9c\n_START_PARAGRAPH_\nManoma, kad \xc5\xa1i daina yra Alanis Morissette ker\xc5\xa1tas buvusiam vaikinui Dave\xe2\x80\x99ui Coulier, nors atlik\xc4\x97ja to niekada nepatvirtino. Daina \xc4\xafra\xc5\xa1yta 1994 metais._NEWLINE_\xe2\x80\x9eYou Oughta Know\xe2\x80\x9c u\xc5\xbe\xc4\x97m\xc4\x97 12 viet\xc4\x85 muzikos kanalo VH1 \xe2\x80\x9e100 Greatest Songs of the 90\xe2\x80\x99s\xe2\x80\x9c rinkimuose 2007 met\xc5\xb3 gruod\xc4\xaf._NEWLINE_Grammy Met\xc5\xb3 Dainos apdovanojimuose j\xc4\x85 nurung\xc4\x97 Sealo \xe2\x80\x9eKiss From a Rose\xe2\x80\x9c._NEWLINE_\xc5\xa0ios dainos perdirbinius 2009 metais savo koncertini\xc5\xb3 tur\xc5\xb3 met\xc5\xb3 scenoje atliko Britney Spears ir Beyonc\xc3\xa9.\n_START_SECTION_\n\xe2\x80\x9eHand In My Pocket\xe2\x80\x9c\n_START_PARAGRAPH_\nI\xc5\xa1leistas 1995 met\xc5\xb3 spalio 31, tapo antruoju singlu, pasiekusiu Billboard s\xc4\x85ra\xc5\xa1o 1-\xc4\x85j\xc4\x85 viet\xc4\x85, ta\xc4\x8diau Jungtin\xc4\x97je Karalyst\xc4\x97je pakilo tik iki 26 pozicijos._NEWLINE_2005 metais pasirod\xc4\x97 \xc5\xa1ios dainos akustinis singlas i\xc5\xa1 albumo \xe2\x80\x9eJagged Little Pill Acoustic\xe2\x80\x9c.\n_START_SECTION_\n\xe2\x80\x9eYou Learn\xe2\x80\x9c\n_START_PARAGRAPH_\nBillboard Hot 100 \xe2\x80\x9eAirplay\xe2\x80\x9c s\xc4\x85ra\xc5\xa1e daina penkias savaites i\xc5\xa1buvo 1-ojoje pozicijoje._NEWLINE_\xc5\xa0iam k\xc5\xabriniui yra nufilmuoti du vaizdo klipai.\n_START_SECTION_\n\xe2\x80\x9eHead Over Feet\xe2\x80\x9c\n_START_PARAGRAPH_\n\xc5\xa0e\xc5\xa1tasis albumo singlas, penktasis, i\xc5\xa1leistas JAV 1996 met\xc5\xb3 rugs\xc4\x97jo 16._NEWLINE_\xc5\xa0iam k\xc5\xabriniui taip pat yra nufilmuoti du vaizdo klipai, vienas j\xc5\xb3\xc2\xa0\xe2\x80\x93 gyvas pasirodymas koncert\xc5\xb3 met\xc5\xb3.\n_START_SECTION_\n\xe2\x80\x9eIronic\xe2\x80\x9c\n_START_PARAGRAPH_\nEuropoje singles pasirod\xc4\x97 1996 met\xc5\xb3 baland\xc5\xbeio m\xc4\x97nes\xc4\xaf, o JAV\xc2\xa0\xe2\x80\x93 1997 met\xc5\xb3 vasar\xc4\xaf._NEWLINE_Dainos vaizdo klipas buvo nominuotas \xc5\xa1e\xc5\xa1iems MTV apdovanojimams ir laim\xc4\x97jo tris.'